ཊུ་ནི་སི།

**ངོ་སྤྲོད།**

ཊུ་ནི་སི་ཡ་འདི་ བྱང་ཨཕ་རི་ཀ་ལུ་ ཆགས་ཏེ་ཡོདཔ་ཨིན། དེའི་ནུབ་ཁ་ཐུག་ལུ་ ཨཱལ་ཇི་རི་ཡ་རྒྱལ་ཁབ་དང་ ཤར་ལྷོ་ཁ་ཐུག་ལུ་ ལིབ་ཡཱ་རྒྱལ་ཁབ་ དེ་ལས་ བྱང་དང་ཤར་ཁ་ཐུག་ལུ་ མེ་ཌི་ཊེ་རེ་ནི་ཡཱན་གྱི་ ས་མཚམས་ཡོདཔ་ཨིན་པས། འདི་གི་རྒྱ་ཚད་ ཧ་ལམ་ཀི་ལོ་མི་ཊར་གྲུ་བཞི་ ༡༦༣,༦༡༠ ཁྱབ་སྟེ་ཡོདཔ་ལས་ བྱང་ཕྱོགས་ཨཕ་རི་ཀ་གི་ རྒྱལ་ཁབ་ཆུང་ཤོས་ཅིག་ཨིན་པས། ཊུ་ནི་སི་ཡ་འདི་ ཆུང་ཀུ་ཅིག་ཨིན་རུང་ ས་ཆ་གི་ཆགས་ཚུལ་མ་འདྲཝ་ཡོདཔ་དང་ དེ་ཡང་ མེ་ཌི་ཊེ་རེ་ནི་ཡཱན་མཚོ་འགྲམ་ལས་ ལྷོ་ཕྱོགས་ལུ་ བྱེ་མའི་ཐང་གི་ས་ཁོངས་ཚུ་ཡོདཔ་ཨིན་པས། 

**རྒྱལ་ས་ལྟེ་བ་དང་ཁྲོམ་སྡེ།** 

རྒྱལ་ས་ལྟེ་བ་འདི་ བྱང་ཕྱོགས་མེ་ཌི་ཊེ་རེ་ནི་ཡཱན་གི་ ཉེ་འདབས་ལུ་ཆགས་ཏེ་ཡོད་པའི་ ཊུ་ནིསི་ཁྲོམ་སྡེ་འདི་ཨིན་པས། འདི་རྒྱལ་ཁབ་ཀྱི་སྲིད་དོན་དང་ ལམ་སྲོལ་ དེ་ལས་ དཔལ་འབྱོར་གྱི་ལྟེ་བ་ཨིན་པས། ཁྲོམ་སྡེ་སྦོམ་གཞན་ཚུ་ཡང་ ཚོང་འབྲེལ་གྱི་གྲུ་ཆགས་ས་ ཁག་ཆེ་བའི་ཨེསི་ཕེགསི་ཁྲོམ་སྡེ་དང་ ལྟ་བཤལཔ་འགྱོ་ས་ གཙོ་བོ་ཅིག་ཨིན་མི་སོའུས་ཁྲོམ་སྡེ་ དེ་ལས་ སྔར་སྲོལ་གྱི་ལམ་སྲོལ་དང་ མཚོ་འགྲམ་གྱི་ས་གནས་ གེབསི་ཁྲོམ་སྡེ་འདི་ཚུ་ཨིན་པས།

**མི་རློབས།** 

སྤྱི་ལོ་ ༢༠༢༥ ཚུན་ ཊུ་ནི་སི་ཡ་གི་མི་རློབས་འདི་ ས་ཡ་ ༡༢.༥ དེ་ཅིག་ཡོདཔ་ཨིན་པས། དམིགས་བསལ་གྱིས་ བྱང་ཕྱོགས་དང་ མཚོ་འགྲམ་གྱི་ལུང་ཕྱོགས་ཚུ་ནང་འབད་བ་ཅིན་ མི་རློབས་མང་ཤོས་ཅིག་ར་ ཁྲོམ་ཁར་ཆགས་ཏེ་ཡོདཔ་མ་ཚད་ རྒྱལ་ཁབ་ནང་ལུ་ ཧ་ཅང་གིས་ གཞོན་སྐྱེས་ཀྱི་མི་འབོར་གནས་སྟངས་ཡོདཔ་ཨིན་མས། ཁྲོམ་ཚུ་ནང་ མི་རློབས་ཡར་འཕར་འགྱོ་མི་དང་ ཤེས་རིག་གི་གནས་ཚད་ཡར་སེང་འགྱོ་མི་ལུ་བརྟེན་ ད་རེས་ཀྱི་ལོ་ཚུ་ནང་ མི་རློབས་ཡར་འཕར་འགྱོ་ནི་འདི་ མར་འབབ་འགྱོ་ནུག།

**མི་རིགས།**

ཊུ་ནི་སི་ཡ་གི་མི་རློབས་འདི་ མང་ཆེ་བ་རང་ ཨ་རབ་བཱར་བཱར་མི་རིགས་ཚུ་ ཡོདཔ་ཨིན་པས། མི་རློབས་ཉུང་བའི་རིགས་ཚུ་ཡང་ སབ་ས་ཧ་རན་ ཨཕ་རི་ཀཱན་དང་ ཇིའུསི་ དེ་ལས་ ཡུ་རོ་པེན་གྱི་མི་རིགས་ཚུ་ཡོདཔ་ཨིན་པས། ཁོང་ལུ་ མི་རིགས་དབྱེ་བ་ཕྱེ་ནི་འདི་ གནམ་མེད་ས་མེད་ཅིག་ར་ གཙོ་བོར་བཏོན་ནི་མེདཔ་ལས་ རྒྱལ་ཡོངས་ཀྱི་ངོ་རྟགས་ཚུ་ནང་ ག་ར་མི་གཅིག་ཨིན་པའི་གནས་སྟངས་འདི་དར་ཁྱབ་ གཏང་དོ་ཡོདཔ་ཨིན་མས།

**ཁ་སྐད།**

གཞུང་འབྲེལ་གྱི་ཁ་སྐད་འདི་ ཨ་རབ་ཨིནམ་དང་ ཁ་སྐད་འདི་ གཞུང་དང་ བརྡ་བརྒྱུད་ དེ་ལས་ ཤེས་རིག་ནང་ ལག་ལེན་འཐབ་དོ་ཡོདཔ་ཨིན་པས། ཊུ་ནི་སི་ཡ་གི་ ཨ་རབ་སྐད་ཡིག་(ཌ་རི་ཇ་)འདི་ མི་ཚུ་གི་ དུས་རྒྱུན་དུ་ སླབ་དོ་ཡོདཔ་ཨིན་པས། ཊུ་ནི་ཤི་ཡ་གི་ དབང་འོག་སྡོད་ཡོད་པའི་ རྒྱལ་རབས་ལས་བརྟེན་ ཕེརེནཆི་འདི་ ཚོང་ལཱ་དང་ མཐོ་རིམ་ཤེས་ཡོན་ དེ་ལས་ ཕྱི་འབྲེལ་སྲིད་སྐྱོང་ནང་ རྒྱ་ཆེ་དྲགས་སྦེ་ལག་ལེན་འཐབ་ཨིན་པས། ཨ་མ་ཟཱིག་༼བཱར་བཱར་༽ ཁ་སྐད་ཚུ་ མི་སྡེ་ལ་ལུ་ཅིག་གིས་སླབ་དོ་ཡོདཔ་ཨིན་པས།

**རྒྱལ་རབས།**

ཊུ་ནི་སི་ཡ་ལུ་ དང་ཕུའི་རྒྱལ་རབས་ ལེ་ཤ་ཡོདཔ་ཨིན་པས། འདི་ནང་ རོམ་དང་དོ་འགྲན་འབད་མི་ ཕོས་ནི་ཤིཡེན་གྱི་མངའ་སྡེ་སྟོབས་ཤུགས་ཅན་ ཀར་ཐེ་གཱི་ཁྲོམ་ཚོགས་ཡོདཔ་ཨིན་པས། ཀར་ཐེ་གཱི་འདི་ དམག་ནང་ཕམ་པའི་ཤུལ་ལས་ ཊུ་ནི་སི་ཡ་འདི་ རོ་མཱན་གྱི་མངའ་སྡེ་ལུ་གྱུར་ནུག། དུས་རབས་ ༧ པའི་ནང་ ཨ་རབ་རྒྱལ་ཁབ་ཀྱི་གྲངས་སུ་བཙུགས་ཏེ་ ཤུལ་ལས་ ཨོ་ཊོ་མཱན་རྒྱལ་ཁམས་ཀྱི་ ཡན་ལག་ལུ་གྱུར་ནུག། སྤྱི་ལོ་ ༡༨༨༡ ལུ་ཕེརེནཆི་གིས་ ཊུ་ནི་ཤི་ཡ་དབང་ལུ་བསྡུ་ཡོདཔ་དང་ སྤྱི་ལོ་ ༡༩༥༦ ལུ་ ཧ་བིབ་ བོར་གུ་ཡི་བཱ་འགོ་ཁྲིདཔ་གི་འོག་ལུ་ རང་དབང་ཐོབ་ནུག། སྤྱི་ལོ་༢༠༡༡ གི་ངོ་རྒོལ་ ཨ་རབ་ཨིསི་པིརིང་འདི་ ཊུ་ནི་སི་ཡ་ལུ་འགོ་བཙུགས་ཏེ་ དམངས་གཙོའི་གཞུང་སྐྱོང་གཞི་བཙུགས་འབད་ནུག།

**ཆོས་ལུགས།**

ཆོས་ལུགས་ཁྱབ་ཆེཝ་འདི་ར་ ཁ་ཆེའི་ཆོས་ལུགས་ཨིནམ་དང་ དམིགས་བསལ་དུ་ ཊུ་ནི་སི་ཡཱན་མང་ཆེ་ཤོས་ཀྱིས་ལག་ལེན་འཐབ་མི་ སུ་ནི་ཁ་ཆེའི་ཆོས་ལུགས་འདི་ཨིན། རྒྱལ་ཁབ་འདི་ནང་ ཆོས་ལུགས་ཀྱི་བཟོད་བསྲན་གྱི་སྔར་སྲོལ་འདི་ ཡུན་རིངམོ་སྦེ་ར་ཡོདཔ་མ་ཚད་ དེ་ཁ་ལུ་ ཡེ་ཤུའི་ཆོས་ལུགས་དང་ཇིའུ་གི་ཆོས་སྡེ་ཆུང་ཀུ་ཅིག་ཡང་ཡོདཔ་ཨིན། ཊུ་ནི་སི་ཡ་འདི་ ཨམ་སྲུ་ཚུ་གི་ཐོབ་དབང་དང་མི་སེར་གྱི་རང་དབང་ལུ་ ཡར་འཕེལ་གྱི་བསམ་འཆར་དང་བཅས་ མུཛ་ལིམ་གྱི་མང་ཆེ་ཤོས་ཡོད་པའི་ ཆོས་དང་མ་མཐུན་པའི་རྒྱལ་ཁབ་ཅིག་སྦེ་ཆ་བཞགཔ་ཨིན།

**གནམ་གཤིས།** 

ཊུ་ནི་སི་ཡ་ལུ་ མེ་ཌི་ཊེ་རེ་ནི་ཡཱན་གྱི་ས་གཤིས་ཡོདཔ་དང་ འདི་ཡང་ བྱང་ཕྱོགས་ལུ་ བྱཱར་འདི་ཚ་དྲོད་ཅན་དང་ སྐམ་ཀྲོག་ཀྲོ་ དེ་ལས་ དགུན་འདི་བསིལ་ལྡན་དང་ རློན་གཤེར་ཅན་སྦེ་ཡོདཔ་ཨིན་པས། རྒྱལ་ཁབ་ཀྱི་ལྷོ་ཕྱོགས་འདི་ ས་ཧ་ར་བྱེ་ཐང་དང་མཐུད་དེ་ཡོདཔ་དང་ གནམ་གཤིས་འདི་ སྐམ་ཀྲོག་ཀྲོ་སྦེ་ཡོདཔ་ཨིན་པས། རྒྱལ་ཁབ་ཀྱི་ས་ཆ་ནང་ གངས་རི་དང་ ས་བཅུད་ཅན་ དེ་ལས་ བྱེ་མའི་ཐང་གི་སའི་ཆགས་ཚུལ་ཚུ་ཚུདཔ་མ་ཚད་ རང་བཞིན་གནས་སྟངས་སྣ་ཚོགས་ཡོདཔ་ཨིན་པས།

**གཞུང་སྐྱོང་།**

ཊུ་ནི་སི་ཡ་འདི་ སྲིད་འཛིན་གྱི་རྒྱལ་ཁབ་ཅིག་ཨིན་པས། སྤྱི་ལོ་ ༢༠༡༡ གི་ངོ་རྒོལ་གྱི་ཤུལ་ལས་ར་འདི་ གལ་གནད་ཅན་གྱི་ སྲིད་དོན་ལེགས་སྒྱུར་འབད་ནུག། སྲིད་འཛིན་འདི་ མི་དམངས་ཚོགས་རྒྱན་གྱིས་ བཙག་འཐུ་འབད་ཡོདཔ་དང་ བཀོད་ཁྱབ་ཀྱི་དབང་ཚད་ཚུ་ བློན་ཆེན་དང་གཅིག་ཁར་ བགོ་སྟེ་ཡོདཔ་ཨིན་པས། ཊུ་ནི་སི་ཡ་འདི་ ཨ་རབ་ཨིསི་པིརིང་ངོ་རྒོལ་ སྐབས་ དམངས་གཙོའི་གཞུང་གཞི་བཙུགས་འབད་ཚུགས་པའི་ རྒྱལ་ཁབ་དཔེ་ལེགས་ཤོམ་ཅིག་ཨིན་རུང་ ད་ལྟོ་འབྱུང་བཞིན་ཡོད་པའི་ སྲིད་དོན་དང་དཔལ་འབྱོར་གྱི་གདོང་ལེན་ཚུ་བྱུང་སྟེ་རང་ཡོདཔ་ཨིན་པས། 

**དཔལ་འབྱོར།** 

ཊུ་ནི་སི་ཡ་ལུ་ སོ་ནམ་ལཱ། ས་གཏེར་ལཱ། བཟོ་གྲྭ། ལྟ་བཤལ་ལས་སྡེ་ཚུ་བརྩིས་ཏེ་ དཔལ་འབྱོར་སྣ་ཚོགས་སྦེ་ཡོདཔ་ཨིན་པས། སྤྱི་ལོ་ ༢༠༢༤ ཚུན་ཚོད་ ནང་འཁོད་ཐོན་སྐྱེད་ཡོངས་འབོར་འདི་ ཧ་ལམ་ཌོ་ལར་ཐེར་འབུམ་ ༤༩ དེ་ཅིག་ཡོདཔ་ཨིན་པས། ཕྱིར་ཚོང་གཙོ་བོ་ར་ ཨ་རུའི་མར་ཁུ། ཐགས་རིགས། གློག་ཆས། ཕཱོས་ཕེཊ་ཚུ་ཨིནམ་ད་ ནང་འདྲེན་ནང་ འཕྲུལ་ཆས། ས་སྣུམ། བཟའ་འཐུང་གི་ཐོན་སྐྱེད་ཚུ་ཨིན་མས། དཔལ་འབྱོར་ལེགས་སྒྱུར་གྱི་དམིགས་ཡུལ་འདི་ གཡོག་མེད་མི་མར་ཕབ་འབད་ནི་དང་ ཡར་རྒྱས་ཀྱི་དོན་ལུ་སེམས་ཤུགས་བསྐྱེད་བཅུག་ནི་འདི་ཨིན་པས།

**ལམ་སྲོལ་དང་གྱོན་ཆས།**

ཊུ་ནི་སེན་གྱི་ལམ་སྲོལ་ནང་ ཨ་རབ། བཱར་བཱར། མེ་ཌི་ཊེ་རེ་ནི་ཡཱན། ཕེརེནཆི་གི་སྲོལ་ཚུ་ སླ་བསྲེ་རྐྱབ་ཡོདཔ་ཨིན་པས། ནུབ་ཕྱོགས་རྒྱལ་ཁབ་ཀྱི་གྱོན་ཆས་ཚུ་ ཁྱབ་ཆེ་བ་ཅིག་ཨིན་རུང་ སྔར་སྲོལ་གྱི་གྱོན་ཆས་ ཇི་བཱ་དང་སིཕ་ས་རི་ཚུ་ ལམ་སྲོལ་གྱི་ལས་རིམ་ཚུ་ནང་ གྱོན་དོ་ཡོདཔ་ཨིན་མས། ཊུ་ནི་སེན་གྱི་ལམ་སྲོལ་གྱི་མི་ཚེ་ནང་ རྩོམ་རིག་དང་ སྙན་ཆ་ དེ་ལས་ གློག་བརྙན་ཚུ་ གནམ་མེད་ས་མེད་ཁག་ཆེ་ཏོག་ཏོ་ཅིག་ཨིནམ་ལས་ དུས་སྟོན་ཚུ་ཡང་ ལོ་བསྟར་བཞིན་དུ་ འགོ་འདྲེན་འཐབ་དོ་ཡོདཔ་ཨིན་པས།

**ལྟ་བཤལ།**

ལྟ་བཤལ་འདི་གལ་ཆེ་བའི་ལས་སྡེ་ཅིག་ཨིན་པས། ཊུ་ནི་སི་ཡ་གིས་ རྒྱལ་རབས་ཅན་གྱི་ས་གོ་ ཀར་ཐེ་ཇ། ཨིལ་ཇེམ། ཨེམ་ཕི་ཐིའེ་ཊར། ཊུ་ནིསི་གི་མི་ཌི་ན་དང་ གཞན་ཡང་ མེ་ཌི་ཊེ་རེ་ནི་ཡཱན་མཚོ་མཐའ་དང་ ས་ཧ་ར་ལྟ་བཤལ་ཚུ་ཡོགས་དྲགས་ཡོདཔ་ཨིན་པས། སྤྱི་ལོ་༢༠༡༡ ལས་ཚུར་ བར་ཆད་དུམ་གྲ་ཅིག་རྐྱབ་སྟེ་ར་འབད་རུང་ ལྟ་བཤལ་གྱི་ལས་སྣ་འདི་ ལོག་དྲག་དོ་ཡོདཔ་ལས་ ལམ་སྲོལ་གྱི་ས་ཆ་དང་ རང་བཞིན་གྱི་མཛེས་ཆ་གཉིས་ཆ་རའི་ནང་ལུ་ ལྟ་བཤལཔ་ཚུ་ འོང་དོ་ཡོདཔ་ཨིན་པས།

**རྩེད་རིགས།**

རྐང་རྩེད་འདི་ ཡོངས་གྲགས་ཆེ་ཤོས་ཀྱི་ རྩེདམོ་ཅིག་ཨིན་པས། ཊུ་ནི་ཤི་ཡ་གི་རྒྱལ་ཡོངས་སྡེ་ཚན་གྱིས་ ཕི་ཕ་འཛམ་གླིང་རྐང་རྩེད་འགྲན་བསྡུར་ མང་རབས་ཀྱི་དོན་ལུ་ མཐར་འཁྱོལ་ནུག། རྩེད་རིགས་གཞན་ ལག་བཱོལ་དང་ དྲྭ་རིལ་ དེ་ལས་ ལུས་རྩལ་ཚུ་ཚུདཔ་ཨིན། རྩེད་རིགས་ཚུ་ རྒྱལ་ཡོངས་ཀྱི་ལས་རིམ་ཚུ་དང་ སློབ་གྲྭའི་འགྲན་བསྡུར་ཚུ་བརྒྱུད་དེ་ ཡར་རྒྱས་བཏང་ནུག།

**བཞེས་སྒོ།**

ཊུ་ནི་ཤན་གྱི་བཞེས་སྒོ་གི་ཁྱད་ཆོས་འདི་ བྲོཝ་གི་རྫས་སྦྱོར། ཨ་རུའི་མར་ཁུ། རྒྱ་མཚོའི་ཟས། ལུག་ཤ། ཀུསི་ཀུསི་དང་ ཚོད་བསྲེ་སྣ་ཚོགས་ཚུ་ཨིན་པས། བཞེས་སྒོ་ཁག་ཆེ་ཤོས་ར་ བིརིཀ་༼བཱམ་རོ་ཊི་བརྔོ་བརྔོཝ་༽དང་ ལེ་བཱ་བི་༼ཅིཀ་པཱི་གི་ཁུ་བ་༽ དེ་ལས་ ཧ་རི་ས་༼རྫས་སྦྱོར་ལྡན་པའི་ཨེ་རྫས་༽ ཚུ་ཚུདཔ་ཨིན། བཞེས་སྒོ་ཚུ་ མང་སུ་སྦེ་ བགོ་བཤའ་རྐྱབ་སྟེ་ བྱིན་དོ་ཡོདཔ་ལས་ དེ་གིས་མགྲོན་སྐྱོང་དང་ མི་སྡེ་ནང་མཐུན་ལམ་ཡོད་པའི་བརྡ་མཚོན་ སྟོནམ་ཨིན་པས།

**ཕྱི་འབྲེལ་མཐུན་ལམ།**

ཊུ་ནི་སི་ཡ་གིས་ ཡུ་རོབ་ཀྱི་རྒྱལ་ཁབ་དང་ ཨ་རབ་ དེ་ལས་ ཨཕ་རི་ཀ་རྒྱལ་ཁབ་ཚུ་དང་གཅིག་ཁར་ འབྲེལ་བ་སྒྲིང་སྒྲིང་སྦེ་ བཞགཔ་ཨིན། ཁོང་འདི་ ཨཕ་རི་ཀཱན་གཅིག་བསྡོམས་ཚོགས་པ་དང་ ཨ་རབ་མཐུན་ཚོགས་ དེ་ལས་ མེ་ཌི་ཊེ་རེ་ནི་ཡཱན་གཅིག་བསྡོམས་ཚོགས་པའི་ འཐུས་མི་ཨིན། དམིགས་བསལ་གྱིས་ ཨི་ཡུ་དང་ ཁྱིམ་ཚང་མ་གེརིབ་མངའ་སྡེ་ཚུ་དང་གཅིག་ཁར་ རྒྱལ་ཁབ་ཀྱིས་ དཔལ་འབྱོར་མཉམ་འབྲེལ་དང་ དམངས་གཙོའི་རིང་ལུགས་ཀྱི་མཉམ་འབྲེལ་ཚུ་ སྒྲིང་སྒྲི་བཟོ་ནི་ལུ་ བརྩོན་ཤུགས་བསྐྱེདཔ་ཨིན་པས།

**མཇུག་དོན།**

ཊུ་ནི་སི་ཡ་འདི་ རྒྱལ་རབས་ཀྱི་འབྱུང་གཞི་གཏིང་ཟབ་དྲགས་དང་ ལམ་སྲོལ་གྱི་སྔར་སྲོལ་ཕྱུགཔོ་ དེ་ལས་ དེང་སང་གི་དམངས་གཙོའི་ངོ་རྟགས་ཡོད་པའི་རྒྱལ་ཁབ་ཅིག་སྦེ་གནས་ཏེ་ཡོདཔ་ཨིན། དཔལ་འབྱོར་དང་ སྲིད་དོན་གྱི་གདོང་ལེན་ཚུ་ ཡོད་དེ་རང་འབད་རུང་ ཨ་རབ་རྒྱལ་ཁབ་ཚུ་ནང་ ལྡོག་ཤུགས་དང་ ཡར་རྒྱས་ཀྱི་དཔེ་གཙོ་བོ་ཅིག་སྦེ་ར་ཡོདཔ་ཨིན་པས།